Gesin op Centurion-kleinhoewe aangehouArgieffoto Vier gewapende mans het Maandagaand ŉ gesin langer as 45 minute op ŉ kleinhoewe buite Pretoria aangehou en beroof. Konst. Tumisang Moloto, woordvoerder van die polisie, het Dinsdag aan Maroela Media gesê die verdagtes het omstreeks 22:00 op die Vlakplaas-kleinhoewe in die Erasmia-omgewing, in die weste van Centurion, toegeslaan en ŉ 52-jarige man en sy gesin met vuurwapens aangehou. “Die rowers het met ŉ bedrag geld, juwele en die huiseienaar se vuurwapen in die huiseienaar se motor, ŉ wit VW Polo, gevlug. Die motor is later verlate langs die M26-pad naby Erasmia opgespoor,” het Moloto gesê. Geen ernstige beserings is aangemeld nie. Die Erasmia-polisie ondersoek ŉ saak van huisroof. Niemand is nog in verband met die voorval in hegtenis geneem nie. Die polisie het ŉ beroep op inwoners gedoen om na vore te kom met inligting wat die polisie in hul ondersoek kan bystaan. Bel die Erasmia-polisiestasie by 012 370 1777.